
הצעת חוק ביטוח בריאות ממלכתי (תיקון מס' 17) (ביטוח חיילים בשירות
ללא תשלום ובנות שירות לאומי), התשס"א-2001



היו"ר ד' טל:

	אני פותח את ישיבת ועדת העבודה, הרווחה והבריאות של הכנסת. על סדר יומנו: הצעת חוק ביטוח בריאות ממלכתי (תיקון מס' 17) (ביטוח חיילים בשירות ללא תשלום ובנות שירות לאומי), התשס"א-2001, והנוסח נמצא לפנינו. ברצוני לומר לפרוטוקול, בתחילת הדברים, שהצעתי אתמול לחבר-הכנסת המציע, חבר-הכנסת זבולון אורלב, על-פי הצעתם של אנשי האוצר, לוותר על הצעת החוק הזו, והדבר ייעשה ללא חוק בהסכמה שהכספים יועברו מהאוצר למשרד הביטחון בדרך כזו או בצורה אחרת.

ג' הרשקוביץ:

	בהשתתפות בתקציב.

היו"ר ד' טל:

	בסדר. דרך אגב, חשבתי שזה נכון, הגם שברמה עקרונית בדרך-כלל אני חושב שבסופו של דבר חוק זה חוק, ואחרי חוק אי אפשר להתווכח. נאמן עלי גל הרשקוביץ ממשרד האוצר שהציע את ההצעה. לצערי, חבר-הכנסת אורלב דחה את ההצעה.

	גל הרשקוביץ, האם ברצונך לומר משהו לפרוטוקול ואולי גם לחברים שנמצאים, לפני שנתחיל בעצם הדיון?

ג' הרשקוביץ:

	מטרת המציע העיקרית, שחיילים בשל"ת לא ישלמו דמי ביטוח בריאות, מקובלת עלי. אני חושב, שרק דרך הפתרון היא כפי שמוצגת בעייתית. אני מציע פתרון, שיפתור את הבעיה, כפי שרצה המציע, בדרך של שיפוי של משרד הביטחון בגין ההוצאות שיהיו לו בגין התשלום לאותם חיילים. מבחינתי, אם רוצים הסכם כתוב - אני מוכן להסכם כתוב. החיילים יבואו למשרד הביטחון ויקבלו, והוא יביא אלי למשרד או דרך ביטוח לאומי, ואין לי בעיה. יקבלו שיפוי דרך התקציב - לצורך העניין, דרך תקציב משרד הבריאות מתקציב האוצר. אין לי בעיה גם שזה ייקבע ויעוגן בהסכם חתום. הנסיון שלנו לפחות בהסכמים הוא נסיון טוב, ואני חושב שהוא הרבה יותר טוב מחקיקות.

ע' מאור:

	חבר-הכנסת המציע, זבולון אורלב, איננו, ודיברתי איתו מראש, וברצוני להעלות פה לפני היועצת המשפטית של הוועדה ונציגי הממשלה את זה שאנו, בהרבה תחומים, השוינו בין מדריכי תנועות נוער מכל המפלגות לבין בנות השירות הלאומי. אני מאשרת, שבעניין הזה התקנות עדיפות על חקיקה. זה נעשה לגבי תחבורה על-פי הצעת חבר-הכנסת זאבי בכנסת הקודמת. עכשיו, הולכים להחיל זאת על כלכלה ועל דיור, והאוצר לקח על עצמו לעשות זאת בתקנות ולא בחקיקה. הסכמנו להשהות את החקיקה. למרות שהמציע איננו, שאלתנו היא: האם גם נושא ביטוח בריאות יכול ואיך לחול גם לגבי מדריכי תנועות נוער? אני מדגישה, שזה רק דרך משרד החינוך - אלה שכבר מוכרים, ומדובר בערך על 1,400.

היו"ר ד' טל:

	אני חושב, שזה כבר נושא חדש.

ע' מאור:

	זו השאלה.

ג' הרשקוביץ:

	אינני מכיר את האוכלוסיה, ואינני מכיר במה מדובר.

ע' מאור:

	אני אומרת לנציג האוצר, שמדובר על אוכלוסיה שעכשיו השר, בתקנות במקום בחקיקה, מחיל לגביה את התנאים האחרים של בנות השירות הלאומי. אני יכולה להמציא לכם את הנושא.

ג' הרשקוביץ:

	אני לא מכיר את כל זה.

היו"ר ד' טל:

	אנו לא מכירים את הנושא. אפשר לדון בזה בהצעה כזו או בהצעה אחרת, ואני מניח שדין אחד לכולם, כלומר בהנחה שהמכנה המשותף הוא לכולם אותו דבר. אם הבסיס הוא אותו דבר, אני מניח שיהיה אפשר להגיע לאותם הסדרים. אבל, כרגע, אנו עוסקים בהצעת החוק הזו של חבר-הכנסת זבולון אורלב, שהגיע לישיבה בשעה טובה ומוצלחת.

	חבר-הכנסת זבולון אורלב, אמרתי בתחילת דבריי שהצעתי לך אתמול לוותר אולי על החקיקה ולהסתפק בהסכם, בסעיף תקציבי מפורש כזה או אחר, שהאנשים האלה יקבלו. אמרתי את תשובתך, שדחית זאת.

ז' אורלב:

	ברצוני להגיב. כבר לפני הקריאה הראשונה קיבלנו מכתב, ואינני זוכר אם זה היה ממשרד האוצר. האם יש פה מישהו מהאוצר?
	
ג' הרשקוביץ:

	אני. לא טיפלתי בזה אז. זה בא לידי לפני שבועיים או שלושה שבועות.

ז' אורלב:

	נדמה לי, שקיבלנו מכתב מהאוצר, על דעת כל משרדי הממשלה, שהם מוכנים להתקין תקנות ביחס לחיילים, ואז עוד לא היו על הפרק בנות השירות הלאומי, ושנוותר על החקיקה. אמרנו אז, שנתקדם בחקיקה ונראה מה קורה עם התקנות. מההכנה לקריאה ראשונה עד שזה בא לקריאה ראשונה עברה קרוב לשנה, אם אינני טועה ואפשר לראות כאן את המועדים. בזמן הזה צלצלתי לפחות עשר פעמים לאגף התקציבים, שוחחתי פעמים רבות עם יעל אנדורן וביקשתי ממנה שיתקשר איתי הרפרנט שעוסק בנושא הזה, ואינני זוכר את שמו. רדפתי אחריו כמו ילד קטן.

היו"ר ד' טל:

	האם זה היה גלעד?

ג' הרשקוביץ:

	גלעד עזב.

ז' אורלב:

	אמרתי לו: "הרי אתם לא רוצים את החוק. אז, תסדרו את התקנות. ארד מהחקיקה, ורק תסדרו את התקנות".

ג' הרשקוביץ:

	בתוך פרק הזמן הזה גלעד עבר לתחום המים.

ז' אורלב:

	פניתי לממונה, יעל אנדורן, ואמרתי לה: "אתם מאלצים אותי ללכת לחקיקה. אתם אמרתם שזה בתקנות. אתם אומרים, שאתם מוכנים לתת את הכסף". הם הצהירו כאן בוועדה, שהכסף הוא לא הבעיה ושכל הבעיה היא הפרוצדורה איך לסדר זאת.

	לא רק זה, אלא שניצלתי את קשריי הטובים עם הממונה על התקציבים. אדליף לכם, שכאשר הייתי מנכ"ל משרד החינוך, הוא היה הרפרנט שלנו, ויש בינינו יחסים גם אישיים מאד טובים.

ג' הרשקוביץ:

	לא. הוא היה בבריאות.

ז' אורלב:

	האם אתה הולך לספר לי איפה הוא היה? הוא גדל יחד איתי במשרד החינוך, ועשה איתי את כל הדרך, ולאחר מכן הוא עבר לבריאות.

	ניצלתי את קשריי הטובים עם אוהד, ואנו נפגשים פה בכנסת. סיפרתי לו פעמיים: "דוחקים אותי לפינה.--

ע' מאור:

	האם זה מה שצפוי לנו בנושא תנועות הנוער, כשהם כל הזמן מבטיחים?

ז' אורלב:

	--אני מעוניין בעניין. אני לא צריך עוד סימן, בחבורה שלי, של עוד חוק.--

ע' מאור:

	סטטיסטיקה.

ז' אורלב:

	--תסדרו את הדבר הזה". אני רואה שהמושב עומד להסתיים, ואני אומר: "ריבון העולמים, מה יקרה?".

ג' הרשקוביץ:

	בסדר. בוא ונסכם.

ז' אורלב:

	ידידי, צר לי לומר שאין לי אמון ואני הולך לחקיקה.

היו"ר ד' טל:

	אשר על כן, אין לנו ברירה אחרת, ואנו עוברים להצעת החוק. גבירתי היועצת המשפטית, תעבור על הסעיפים.

ג' הרשקוביץ:

	זה הגיע אלי בדיוק לפני שבועיים.

ז' אורלב:

	יכולת בשבועיים האלה לסדר את התקנות - לבוא אלי ולהגיד לי: "הנה, התקנות מסודרות. תרדו מהחקיקה".

ג' הרשקוביץ:

	אני לא מתקין תקנות. האם אני מתקין תקנות?!

היו"ר ד' טל:

	פעמים רבות אני כועס על האוצר. אמרת, שאין לך אמון, ואני השתמשתי במלים "משבר אמון". לשמחתי, בינתיים, עם גל הרשקוביץ יש לי נסיון טוב, ואני מקווה שהוא לא יקלקל אותו. אני חושב שפה זה לא עניין פרינציפיוני כרגע. אם ההצעה הזו היתה טובה, אם היא היתה מתקבלת לפני חודש או חודשיים - מדוע היא לא תהיה טובה היום? אבל, זכותו המלאה של אדוני לדון בחוק. ירצה - נדון.

ז' אורלב:

	אני רוצה לדון.

היו"ר ד' טל:

	אם אדוני ירצה דקה אחת להתייחד עם גל הרשקוביץ כדי לסגור את הדברים - גם את זה אתן.

ז' אורלב:

	לא.

ג' הרשקוביץ:

	מי צריך להתקין את התקנות? ביטוח לאומי.

ז' אורלב:

	אין לי מושג.

ע' מאור:

	חבר-הכנסת אורלב, יש את עניין תנועות הנוער.

ז' אורלב:

	תני לי קודם להעביר את החוק שלי, ולאחר מכן נדבר על זה.

היו"ר ד' טל:

	גבירתי, נושא מדריכי תנועות הנוער זה נושא חדש, והוא לא יכול להכנס לכאן.  זו לא דעתי שלי אלא דעת היועצת המשפטית.

ז' אורלב:

	האם זה נושא חדש?

ג'' וסרמן:

	כן.

היו"ר ד' טל:

	ודאי שזה נושא חדש. את יכולה להגיש את אותה הצעה באותו נוסח.

ע' מאור:

	בוא ונעשה אחרת: אם בסוף תעביר לתקנות, הנושא הזה יהיה גם.

היו"ר ד' טל:

	נראה בכלל אם אנו מאשרים את החוק. אני חושב, שאין רוב לחבר-הכנסת אורלב.

ז' אורלב:

	אותו דבר, אותו סיפור, היה לחבר-הכנסת וילן בוועדת הכספים לגבי תגמול מילואים. האוצר אומר שיסדרו ויסדרו, ושנה שלמה עברה. אני אומר לך, שבחיים לא היה לי כזה ביזוי.

ג' הרשקוביץ:

	אנשי הביטוח הלאומי, כמה זמן לוקח לכם להתקין זאת? מה הוא המועד? הם אומרים שהם יכולים ליישם זאת, כבר אחרי התקנת התקנות, עד ה-1 בינואר 2002.

היו"ר ד' טל:

	היועצת המשפטית, אני מבקש לקרוא את הסעיפים. מי שיש לו איזה שהן השגות או התנגדויות כאלה ואחרות - יצביע, יקבל רשות דיבור ויאמר את דברו.

ג'' וסרמן:

	[קוראת סעיף 1, בהצעת החוק, לגבי הוספת סעיף 55א שכותרתו "הסדרי תשלום מיוחדים": "בחוק ביטוח בריאות ממלכתי, התשנ"ד-1994, אחרי סעיף 55 יבוא: "55א (א) צבא-הגנה לישראל (להלן - הצבא) ישלם דמי ביטוח בריאות בסכום המינימום, כהגדרתו בסעיף 14, בעד כל חייל בשירות חובה בתקופת שירות ללא תשלום; אוצר המדינה יחזיר לצבא את הסכום שהוצא למימון דמי ביטוח בריאות לפי סעי קטן זה. (ב) גוף להפניה, שאישר שר העבודה והרווחה לפי פסקה 3(ב) להגדרה "ילד" שבסעיף 238 לחוק הביטוח הלאומי, ישלם דמי ביטוח בריאות בעד כל בת בשירות לאומי בהתנדבות; אוצר המדינה יחזיר לגוף להפניה את הסכום שהוציא למימון דמי ביטוח בריאות לפי סעיף קטן זה; לעניין סעיף קטן זה, "גוף להפניה" - גוף המורשה להפנות לשירות לאומי לפי הוראות שנקבעו לפי פסקה 3(ב) להגדרה "ילד" שבסעיף 238 לחוק האמור".]

	יש לי הערה לעניין פסקה (ב): "בת בשירות לאומי".

היו"ר ד' טל:

	הנוסח כאן הוא "בת שירות לאומי". האם ברצונך לומר "בת בשירות לאומי"? מה יותר נכון?

ג'' וסרמן:

	לא.

ז' אורלב:

	היא רוצה להגיד: בן או בת.

ג'' וסרמן:

	בדיוק. בוועדה אושר תיקון לסעיף 238 לחוק הביטוח הלאומי, שאני חושבת שהוא עולה היום לקריאה שניה ולקריאה שלישית במליאה.

היו"ר ד' טל:

	כן. זה עבר אלינו. עשינו זאת כאן.

ד' כנפו:

	זה לא משנה, כי אנו עשינו שם חיקוק.

ג'' וסרמן:

	לכן, צריך שזה יחול על בת בשירות לאומי וגם על בן בשירות לאומי, כי מבחינת ההפניה מדובר על אותם כללי הפניה וכו'.

היו"ר ד' טל:

	האם יש השגות לגבי שני הסעיפים הקצרים הללו?

ד' כנפו:

	הערה אחת לגבי הגדרת "גוף להפניה" - אנו קוראים לזה "גוף מפנה", ואולי כדאי להתאים זאת כך שזה יהיה בכל המקומות. זה מושג חדש.

היו"ר ד' טל:

	כלומר, לומר: גוף מפנה שאישר שר העבודה והרווחה.

ג'' וסרמן:

	אנו נבדוק את הנוסח שם.

היו"ר ד' טל:

	נבדוק את הנוסח שם, ונרשום שם כפי שרשום שם. יושב-הראש מסמיך את היועצת המשפטית לתקן וללטש את הנוסח הזה.

ר' קרת:

	בתקנות הישנות לא כתוב זאת.

ד' כנפו:

	לא כתוב, אבל גם לא כתוב שם אחר כמו "גוף להפניה".

היו"ר ד' טל:

	ברצוני לומר לפרוטוקול, שיש שלוש הסתייגויות ובעצם שתי הסתייגויות של שלושה חברי-כנסת: מוחמד ברכה, עסאם מח'ול ותמר גוז'נסקי, שמדברים על מחיקת הסיפא בסעיף 1 לסעיף 55: "אוצר המדינה יחזיר לצבא", ועל מחיקת הסיפא בסעיף 1 בסעיף 55א(ב): "אוצר המדינה". אני מניח, שאלה הסתייגויות לשם דיבור. יכול להיות שהן יהיו מרתיעות, אבל צריך שנדע.

ג'' וסרמן:

	זה אומר, שהגופים ישאו בתשלום ולא אוצר המדינה.

ד' אלקיים:

	אני דני אלקיים מביטוח לאומי. יש לנו בעיות בנושא תחולת היישום. אנו צריכים ליישם את סעיף (א). סעיף (ב) כבר מיושם, ואין לנו בעיה. לגבי סעיף (א), יש לעבוד עם נציגי צה"ל כדי לקבל מהם את הטכניקה של כל האנשים בשל"ת וישיבות ההסדר - להפסיק להם את שליחת הפנקסים ולהכין את המערכת.

היו"ר ד' טל:

	שורה אחרונה - כמה זמן אדוני צריך?

ד' אלקיים:

	אנשי הצבא לא פה, כך שאינני יכול לקבוע יחד איתם את המועדים. מבחינתי, לפחות עד ה-1 בינואר 2002, ואז אנו מקוים שהם יהיו מוכנים. זה לא פשוט.

ז' אורלב:

	גם אני עבדתי פעם בשירות המדינה. האם אתה צריך חצי שנה לקבל פנקסים של 3,000 איש?!

ד' אלקיים:

	לא מדובר על קבלת פנקסים.

ז' אורלב:

	מה אתה רוצה?

ד' אלקיים:

	זה אומר להיות תלוי בצבא לקבל רשימות ולהפסיק לשלוח את הפנקסים.

ז' אורלב:

	האם צריך חצי שנה בשביל זה?

ד' אלקיים:

	היושב-ראש, לצערי הרב, היה לנו את נושא המתנדבים שהצבא היה צריך לשלם עבור ביטוח בריאות שלהם, ודעו לכם שלקח לפחות ארבעה חודשים  עד שהמערכת יושמה. זה המצב.

היו"ר ד' טל:

	הוועדה תבוא לבדוק איך מתנהל הביטוח הלאומי. אינני יודע מה קורה לכם. כנראה, שאתם נמצאים בין המצרים, ואלה ימים קשים מאד לביטוח הלאומי.

ד' אלקיים:

	אדוני היושב-ראש, אני מוכרח להגיד לך שזה לא תלוי בנו בלבד, אלא בצבא.

היו"ר ד' טל:

	אבל, היום הצבא וגם אתם מרושתים ויכולים להיות מרושתים, והקלקה אחת כזו או אחרת מעבירה את מה שאדוני רוצה.

ד' אלקיים:

	לוקח לנו ימים כדי להשיגם בטלפון, ואני אומר זאת באחריות מלאה.

היו"ר ד' טל:

	האם הזמנו את נציג הצבא?

ש' אברמי:

	כן.

היו"ר ד' טל:

	הם עדיין לא הגיעו.

ד' אלקיים:

	לגבי סעיף (ב), אין לנו בעיה כי זה מיושם. כך שההתחשבנות היא עם משרד הביטחון, ואנו אדישים. אבל, לגבי סעיף (א), אנו מבקשים את בקשתנו.

היו"ר ד' טל:

	האם ברצונך להוסיף משהו? האם אתה חושב שלושה חודשים זה מספיק לביטוח לאומי?

ז' אורלב:

	כן.

היו"ר ד' טל:

	אני חושב, שגם זה יותר מדי.

ז' אורלב:

	שלושה חודשים.

היו"ר ד' טל:

	אנו נקבע, שזה יהיה שלושה חודשים, ואתם תשתדלו לעשות זאת במסגרת הזמן.

ג'' וסרמן:

	ממתי?

היו"ר ד' טל:

	זה יכנס לחוק מפירסום החוק, ולהם יש את פרק הזמן של שלושה חודשים ולאחר מכן הם יצטרכו לשלם רטרואקטיבית.

ג'' וסרמן:

	האם זה שלושה חודשים ממועד הפירסום?

היו"ר ד' טל:

	כן.

ד' אלקיים:

	לגבי פירסום החוק, בהנחה שזה עכשיו, הרי שאנו נכנסים לאוגוסט שזה חופשים וספטמבר שזה חגים.

היו"ר ד' טל:

	תעבדו שעות נוספות, ואשלם לכם, אם כי לא כמו השער של השמאים במשרד המשפטים אלא קצת פחות, אבל יהיה כדאי לכם. אם זה בלתי אפשרי, המנכ"ל יפנה אלי ונבדוק אם ניתן לכם ארכה. אני חושב ,שזמן של שלושה חודשים ממועד הפירסום זה די והותר. תתחילו לעבוד בנושא הזה.

ד' אלקיים:

	מאחר ואנו הולכים לעשות זאת באופן רבעוני, אז אני מבקש שזה יהיה ה-1 באוקטובר.

היו"ר ד' טל:

	אני מקבל. נעשה זאת מה-1 באוקטובר.

ג'' וסרמן:

	אלא אם כן זה לא יונח או לא יעבור עכשיו.

ז' אורלב:

	אז, נעשה תיקון.

ג'' וסרמן:

	אבל, לא נחיל זאת רטרואקטיבית.

היו"ר ד' טל:

	לא נחיל זאת רטרואקטיבית.

ש' אברמי:

	אפשר לומר: ה-1 באוקטובר או שלושה חודשים לפי המאוחר.

ז' אורלב:

	דני אלקיים, האם אתה רוצה פחות משלושה חודשים?

ד' אלקיים:

	אני חוזר בי.

ז' אורלב:

	הוא חוזר בו. אם זה ה-1 באוקטובר, זה פחות משלושה חודשים. אני הוותרן. אני אומר: שלושה חודשים.

ד' אלקיים:

	תודה.

ג'' וסרמן:

	בסדר. אם כך, זה שלושה חודשים מיום הפירסום.

היו"ר ד' טל:

	האם יש עוד הערות? אם כן, אנו מצביעים. מי בעד הצעת החוק? מי נגדה?

ה צ ב ע ה

הצעת חוק ביטוח בריאות ממלכתי (תיקון מס' 17) (ביטוח חיילים בשירות
ללא תשלום ובנות שירות לאומי), התשס"א-2001, בתיקונים שצויינו,
התקבלה פה אחד.


היו"ר ד' טל:

	הצעת חוק  ביטוח בריאות ממלכתי (תיקון מס' 17) (ביטוח חיילים בשירות ללא תשלום ובנות שירות לאומי), התשס"א-2001, התקבלה פה אחד להכנה לקריאה שניה ולקריאה שלישית, כולל ההסתייגויות שהזכרנו.

ג'' וסרמן:

	כמו כן, ייאמר: "ובנים".

היו"ר ד' טל:

	כמו כן, יש את התיקון: "ובנים".

	אני נועל את הישיבה.

	אני מודה לכולם.



	הישיבה ננעלה בשעה 11:35.






